Gereformeerde kerk Bergbron - Wikipedia
Die kerk in 2017. Die argitek was Jan Koelewyn.
Die Gereformeerde kerk Bergbron is ’n gemeente van die Gereformeerde Kerke in Suid-Afrika, deels in Roodepoort en deels in Johannesburg, wat in 1998 ontstaan het toe die gemeente Delarey se naam verander het nadat Johannesburg-Wes die Gereformeerde kerk Delarey ingelyf is.
Die westelike wyke van die Gereformeerde kerk Johannesburg-Wes het op 15 November 1942 afgestig om die gemeente Delarey te vorm. Dié gemeente was deels in die verre weste van die stad Johannesburg en in die ooste van Roodepoort geleë. Die enigste beskikbare bron oor die stigting van dié gemeente gee twee verskillende weergawes van die verdere verloop van Delarey se geskiedenis. Volgens een beskrywing het die Gereformeerde kerk Roodepoort op presies dieselfde dag van die Gereformeerde kerk Krugersdorp afgestig, maar elders word vermeld die oostelike wyke van Krugersdorp het eers in Mei 1943 afgestig en saam met Delarey die Gereformeerde kerk Florida geword.
Op 31 Oktober 1954 het die ou Delarey-wyke opnuut afgestig en van toe tot 1998 sou dié gemeente bekendstaan as Delarey. Die Gereformeerde kerk Roodepoort is in 1957 herstig toe dit van Florida afstig, maar laasgenoemde is in 2003 en eersgenoemde in 2012 by die Gereformeerde kerk Ontdekkers ingelyf. Omstreeks sy afstigting het die kerkraad van Delarey ’n kerksaal in die Johannesburgse voorstad Newlands bekom. Die eerste dienste is vir eers daarin gehou.
In 1960 begin beplanning aan die bou van ’n nuwe gebou. Die argitek J. Koelewyn van die firma Geers en Geers is aangestel om die plan op te stel en J.J. Grabe as bouaannemer. Op 18 November is dié tipiese kappiekerk se hoeksteen gelê en in April 1962 is dit amptelik in gebruik geneem.
Delarey se naam is in 1989 na Bergbron verander nadat die gemeente se grense vergroot is vanweë die insluiting van Melville en omstreke.
Pretorius, Jacob, Bluris, Th.B., Ph.D., 1998–2001 (met inlywing oorgekom vanaf Johannesburg-Wes 1995-1998)
Oostenbrink, dr. Johann Wilhelm, 1998–2002 (voorheen van 1990 af Delarey)
Van Niekerk, dr. Rudolph Leon, 2001 – 2015
Briel, Stephanus Johannes, 2002 – hede
(en) Die gemeente se kerkgebou, soos te sien op Google Maps. URL besoek op 26 November 2015.
(af) (en) Die gemeente se Facebook-blad. URL besoek op 26 November 2015.
Ontsluit van "https://af.wikipedia.org/w/index.php?title=Gereformeerde_kerk_Bergbron&oldid=1691144"
Die bladsy is laas op 19 Julie 2018 om 21:40 bygewerk.